Elm Puig Mir rep el XVI Premi Vicent Andrés Estellés de Poesia en una multitudinària gala celebrada en el Tívoli
2025-07-24

Amb les peces musicals que interpretava el quartet de flauta de l’Agrupació Musical Los Silos de Burjassot, anaven sent rebudes les prop de dues-centes persones que ahir (21-04-2016) acudien, com a convidades, al Centre Cultural Tívoli de Burjassot, per a assistir a la Cerimònia de lliurament dels Premis Vicent Andrés Estellés. El certamen literari compleix 23 anys des que, en 1993, any de la mort del poeta de Burjassot, l’Ajuntament del municipi creara aquest certamen com a homenatge a la figura i a l’obra d’un dels escriptors més importants del segle XX, en llengua valenciana.

Per parlar sobre el Premi VAE de Narrativa Científica de la Universitat de València- Estudi General que, en 2015 i sent aquesta la seua novena edició, ha quedat desert, va prendre la paraula Antonio Ariño, vicerector de Cultura i Igualtat de la UV. Amb la voluntat de seguir recolzant decididament aquest certamen, el vicerector va anunciar als presents que el premi assumia, a partir d’ara, una altra línia narrativa, encaminant-se cap al periodisme d’investigació, un ofici conreat durant anys pel mateix Estellés. D’altra banda, aquest premi passa a ser biennal, motiu pel qual la pròxima convocatòria del mateix serà en 2017.

A continuació, l’alcalde de Burjassot, Rafa García, va ser qui va prendre la paraula per a, en primer lloc, agrair la presència de tots els càrrecs institucionals presents, així com la dels representants de la UV i d’Edicions Bromera i dedicant, també, unes afectuoses paraules a tots els representants del moviment associatiu local, presents sempre en aquest certamen. Després de dedicar unes paraules d’elogi al jove guanyador del premi de poesia i al mateix Vicent Andrés Estellés, l’alcalde va fer lliurament de la reproducció ceràmica d’una Sitja a Elm Puig Mir, guanyador del XVI Premi de Poesia Vicent Andrés Estellés 2015, pel seu poemari “La invenció del sotabosc”.

Natural de Sant Feliu de Guíxols, en el seu parlament, Elm va agrair emotivament a l’Ajuntament de Burjassot el suport a la creació literària amb la convocatòria d’aquest certamen alhora que feia un sincer elogi al poeta de Burjassot, al refugi que per a l’ésser humà constitueix la poesia i, finalment, a la llengua autòctona. Fou Elm també qui va posar la guinda a una nit perfecta, amb un recital de poemes escollits de l’obra guanyadora, “La invenció del sotabosc”, amb un repertori que va fluir al ritme de l’acompanyament musical dels seus músics i amics, Carles Jove i Adrià Estarriola.

Finalitzat l’acte institucional, tots els presents van gaudir d’un vi d’honor mentre, molts, feien cua perquè el creador de l’obra “La invenció del sotabosc” estampara la seua signatura sobre els exemplars de l’obra guanyadora que tots els presents van rebre anit, publicada per Bromera en la seua col·lecció de poesia.

La cerimònia va servir també per a presentar les bases dels Premis Vicent Andrés Estellés de Burjassot, corresponents a l’edició de 2016.